Folketing
2009-04-30

Jeg føler mig fuldstændig overbevist om, at ministeren har ret i, at den toldindsats, som medarbejderne gør, er god nok. Jeg vil også sige, at de henvendelser, som vi får fra gode toldmedarbejdere udeomkring i landet, bestemt også tyder på, at det er mennesker, som kerer sig om deres arbejde, som går op i det, og som lægger både liv og sjæl i det. Den del svarede ministeren sådan set på. Den anden del af det, nemlig om ressourcesituationen også er, som den skal være, hørte jeg ikke svaret på. Så lad os skære den første del af spørgsmålet væk, den del, der blev svaret på i første omgang, nemlig om den indsats, der bliver gjort af dem, der er, er god nok, og så fokusere på den anden del af spørgsmålet, nemlig om der bør være flere ressourcer til rådighed for at sikre en toldkontrol på det niveau, som vi ønsker her i landet. Kan ministeren svare på det?